
Szakértő a kisajátítási eljárásokban

Kutatásom célja a szakértő szerepének vizsgálata a kisajátítási eljárás során. Kisajátítani ingatlant csak kivételesen, közérdekből, azonnali, teljes és feltétlen kártalanítás mellett lehet. A kérdés csupán annyi, hogy mekkora ennek a kártalanításnak az összege. Ennek meghatározása a szakértő feladata lesz, a kisajátítási eljárásnak mind a közigazgatási, mind pedig a peres szakasza során. A gyakorlatban azonban számos probléma merül fel a szakértő eljárása kapcsán. Kutatómunkámban ezen problémák feltárásán keresztül keresem a lehetséges megoldásokat.
Dolgozatomban először magát az eljárást, illetve annak szakaszait járom körül, majd kitérek a szakértő feladatára, különös tekintettel a szakvéleményre. A szakértő számára ahhoz, hogy körültekintően tudjon eljárni és megfelelő szakvéleményt tudjon készíteni, pontosan meg kell határozni a kirendelésben azokat a kérdéseket, amelyekre a hatóság vagy a bíróság a választ keresi. Ha nem így tesz, akkor előfordulhat, hogy a szakértő nem pontos adatokból fog dolgozni, tehát a szakvélemény is pontatlan lesz. Ráadásul a lehetőségek is korlátozottak, hiszen a törvény meghatározza azokat a módszereket, amelyeket alkalmazhat. A bírói gyakorlat sem egységes a szakértővel kapcsolatos néhány problémában. Különösen az eljárásjogi kérdésekben van eltérés a jogalkalmazók között, mint például a „szakértő-tanú” esete, vagy a magánfél által beterjesztett szakvélemény problematikája.
Mindezekre és még számos más problémára keresve a választ kutattam a témában, figyelembe véve az eljárás minden résztvevőjének szempontját. Végső konklúzióként megoldást javasolok ezen kérdésekkel kapcsolatos nehézségekre. 



